b"\n_START_ARTICLE_\nParc cient\xc3\xadfic\n_START_PARAGRAPH_\nEls parcs cient\xc3\xadfics s\xc3\xb3n un enlla\xc3\xa7 entre el m\xc3\xb3n de la universitat i el del mercat, un entorn que promou la creaci\xc3\xb3 d'empreses a partir del coneixement generat per la recerca p\xc3\xbablica. La concentraci\xc3\xb3 d'equipaments i de personal especialitzat permet optimitzar recursos i accelerar l'obtenci\xc3\xb3 de resultats.\n_START_SECTION_\nEtimologia\n_START_PARAGRAPH_\nLa definici\xc3\xb3 de parc cient\xc3\xadfic \xc3\xa9s, tanmateix, ambigua, com correspon a un ens que comporta formes i plantejaments molt diversos. Un parc pot ser una gran extensi\xc3\xb3 de terreny on les empreses instal\xc2\xb7len edificis propis, per\xc3\xb2 tamb\xc3\xa9 pot ser un seguit de laboratoris coordinats per un equip de gestors, posats a disposici\xc3\xb3 d'investigadors dels entorns p\xc3\xbablic o privat. D'aqu\xc3\xad les denominacions com a parc tecnol\xc3\xb2gic o parc de recerca que, de fet, poden referir-se a entitats molt similars._NEWLINE_\xc3\x89s for\xc3\xa7a corrent que cadascun d'aquests estigui centrat en una \xc3\xa0rea de coneixement. Ara b\xc3\xa9, hi ha parcs on es concentren grups de recerca i empreses del camp de la biomedicina, de l'\xc3\xa0mbit de les tecnologies de la informaci\xc3\xb3, de l'\xc3\xa0rea de l'energia, del terreny de l'alimentaci\xc3\xb3 o del domini de l'aeron\xc3\xa0utica. D'aquesta manera es crea una massa cr\xc3\xadtica d'investigadors i emprenedors que facilita la generaci\xc3\xb3 de projectes compartits. Acaben convertint-se en llocs on s'agrupen actors de proced\xc3\xa8ncies diverses. \xc3\x89s sabut que una alternativa a l'especialitzaci\xc3\xb3 \xc3\xa9s la dispersi\xc3\xb3 i que, per tant, aquest disseny de parc aposta, precisament, per la fertilitzaci\xc3\xb3 creuada entre camps del saber allunyats els uns dels altres.\n_START_SECTION_\nHist\xc3\xb2ria\n_START_PARAGRAPH_\nL'origen del concepte de parc cient\xc3\xadfic es troba al voltant de la Universitat de Cambridge, a mitjan segle XX. L'objectiu era donar sortida a la recerca generada a la universitat, en forma de petites empreses o de serveis especialitzats. En l'actualitat, Cambridge ofereix m\xc3\xa9s d'una dotzena de parcs cient\xc3\xadfics, orientats a missions diverses, i promoguts per agents tant p\xc3\xbablics com privats. Tamb\xc3\xa9 a Fran\xc3\xa7a van seguir una iniciativa similar amb Sophie Antipolis. En general, pel que fa a Europa i a la resta del m\xc3\xb3n, es pot dir que n'hi ha centenars i que el nombre segueix creixent.\n_START_SECTION_\nEstructura\n_START_PARAGRAPH_\nSovint, la mateixa estructura universit\xc3\xa0ria, sobretot a Europa, no permet disposar d'eines per dur a terme aquesta tasca de suport a la fundaci\xc3\xb3 d'empreses. Durant els anys setanta i vuitanta, a les universitats d'arreu del m\xc3\xb3n, es van establir el que es coneix com a oficines de transfer\xc3\xa8ncia de tecnologia. Es tracta d'entitats que faciliten la comercialitzaci\xc3\xb3 del coneixement generat a la universitat i que, alhora, han ajudat professors i estudiants en el m\xc3\xb3n empresarial. No obstant aix\xc3\xb2, no n'hi havia prou, perqu\xc3\xa8 els parcs compleixen una missi\xc3\xb3 que depassa i alhora complementa la funci\xc3\xb3 d'aquestes oficines._NEWLINE_Tant \xc3\xa9s aix\xc3\xad, que un parc cient\xc3\xadfic pren, a m\xc3\xa9s, el repte de la gesti\xc3\xb3 d'espais, de la gesti\xc3\xb3 d'equips i de l'oferta de serveis de suport a la recerca. Per aquest motiu, \xc3\xa9s habitual que les oficines de transfer\xc3\xa8ncia de tecnologia es coordinin amb els parcs de l'entorn, especialment si es troben a la mateixa universitat. I que fins i tot, en alguns casos, comparteixin funcions com ara la gesti\xc3\xb3 de projectes competitius o el mateix suport a la innovaci\xc3\xb3 empresarial.\n_START_SECTION_\nInterdepend\xc3\xa8ncia\n_START_PARAGRAPH_\nEl criteri per avaluar l'\xc3\xa8xit d'un parc cient\xc3\xadfic pot variar segons com se n'hagin descrit els objectius. En qualsevol cas, hi ha alguns indicadors rellevants com ara quantes empreses hi ha instal\xc2\xb7lades \xe2\x80\x93i el personal que hi treballa\xe2\x80\x93, el nombre de publicacions cient\xc3\xadfiques, quantes patents s'han obtingut, i, \xc3\xa9s clar, la xifra de finan\xc3\xa7ament competitiu que han obtingut les empreses i els grups de recerca. En el cas de les primeres, la xifra de facturaci\xc3\xb3 o les ampliacions de capital tamb\xc3\xa9 s\xc3\xb3n un reflex de la bona marxa del projecte._NEWLINE_En tots els casos, per\xc3\xb2, els actors instal\xc2\xb7lats en un parc cient\xc3\xadfic operen independentment els uns dels altres. Tanmateix, les relacions que s'estableixen entre els investigadors aix\xc3\xad com la facilitat d'acc\xc3\xa9s a les instal\xc2\xb7lacions cient\xc3\xadfiques compartides t\xc3\xa9 molt a veure amb el benefici._NEWLINE_Precisament, l'acc\xc3\xa9s a les instal\xc2\xb7lacions cient\xc3\xadfiques compartides \xc3\xa9s un dels elements principals que justifiquen l'exist\xc3\xa8ncia de moltes d'aquestes entitats, un motiu que impulsa els investigadors a traslladar-hi l'activitat. Aix\xc3\xb2 per una banda perqu\xc3\xa8, pel que fa a les empreses de creaci\xc3\xb3 recent, l'acc\xc3\xa9s a equips cient\xc3\xadfics sofisticats pot representar la difer\xc3\xa8ncia entre sortir-se'n o no.\n_START_SECTION_\nFuncionament\n_START_PARAGRAPH_\nA l'inici del funcionament del parc se sol buscar una empresa tractora, normalment molt reconeguda en un \xc3\xa0mbit concret i que fa la funci\xc3\xb3 d'anunci vivent. \xc3\x89s a dir, t\xc3\xa9 la funci\xc3\xb3 d'enviar un missatge a altres empreses del sector. No \xc3\xa9s estrany que una de les dificultats que es troben els que tot just comencen \xc3\xa9s, precisament, aconseguir la instal\xc2\xb7laci\xc3\xb3 d'una empresa d'aquestes caracter\xc3\xadstiques. Ara b\xc3\xa9, un cop aconseguida, es pot dir que tindr\xc3\xa0 el cam\xc3\xad aplanat per atreure les altres empreses d'aquell sector. Per\xc3\xb2 al cap d'un temps \xe2\x80\x93fins i tot anys, tants que \xc3\xa9s impossible provar d'explicar, avui, per qu\xc3\xa8 van tenir \xc3\xa8xit\xe2\x80\x93, les noves empreses que volen entrar-hi ho fan m\xc3\xa9s per l'entorn del parc que no pas per l'efecte crida de l'empresa tractora. Hi ha excepcions. Una \xc3\xa9s quan a l'interior hi ha instal\xc2\xb7lada una empresa l\xc3\xadder del sector, i, alhora, integrada a la mateixa estructura del parc (al patronat, per exemple). En aquest cas, l'inter\xc3\xa8s d'una determinada empresa de nova creaci\xc3\xb3 se centra a situar-se prop d'un comprador potencial dels seus productes o serveis.\n_START_SECTION_\nEstructura jur\xc3\xaddica\n_START_PARAGRAPH_\nD'altra banda, poden tenir diferents estructures jur\xc3\xaddiques. Alguns, com el Parc Cient\xc3\xadfic i Tecnol\xc3\xb2gic Agroalimentari de Lleida, s\xc3\xb3n gestionats per un consorci, amb participaci\xc3\xb3 exclusiva d'entitats p\xc3\xbabliques, en aquest cas la Paeria i la Universitat de Lleida. Altres s\xc3\xb3n fundacions sense \xc3\xa0nim de lucre, obertes a l'entrada de patrons privats. El Parc Cient\xc3\xadfic de Barcelona, el Parc Cient\xc3\xadfic i Tecnol\xc3\xb2gic de la Universitat de Girona i el Parc d'Innovaci\xc3\xb3 La Salle s\xc3\xb3n regits per fundacions. Alguns s\xc3\xb3n societats amb afany comercial, com el Parc Balear d'Innovaci\xc3\xb3 i Tecnologia, gestionat per una societat an\xc3\xb2nima.\n_START_SECTION_\nCr\xc3\xadtiques\n_START_PARAGRAPH_\nLa situaci\xc3\xb3 dels parcs cient\xc3\xadfics, a cavall entre la universitat i l'empresa, ha fet que rebessin cr\xc3\xadtiques des d'ambdues bandes. Des de la universitat, la seva aparici\xc3\xb3 s'ha vist amb suspic\xc3\xa0cia, sobretot per la compet\xc3\xa8ncia que han representat a l'hora de captar recursos humans i materials, aix\xc3\xad com per la seva orientaci\xc3\xb3 cap a la creaci\xc3\xb3 d'empreses. A alguns representants del m\xc3\xb3n empresarial de vegades els ha semblat que aquests projectes estaven massa lligats a la universitat i al sector p\xc3\xbablic, \xc3\xa9s a dir, a la mentalitat funcion\xc3\xa0ria. Per aix\xc3\xb2 han q\xc3\xbcestionat el que han percebut com una duplicaci\xc3\xb3 de funcions i un malbaratament de recursos. Si b\xc3\xa9 \xc3\xa9s cert que s\xc3\xb3n projectes inherentment deficitaris \xe2\x80\x93per la gran inversi\xc3\xb3 que cal fer en construcci\xc3\xb3 i equipaments\xe2\x80\x93, hi ha models de gesti\xc3\xb3 que permeten, si m\xc3\xa9s no, equilibrar la balan\xc3\xa7a de p\xc3\xa8rdues i guanys a c\xc3\xb2pia d'oferir serveis d'alt valor afegit._NEWLINE_Per car\xc3\xa0cter estrat\xc3\xa8gic, queda a criteri de les administracions avaluar la conveni\xc3\xa8ncia de finan\xc3\xa7ar un projecte o un altre. A tot el territori hi ha unes quantes dotzenes de parcs en construcci\xc3\xb3, o planejats, i \xc3\xa9s evident que no tots poden tenir el mateix perfil ni poden donar el mateix rendiment. La coordinaci\xc3\xb3 entre aquests ha de permetre optimitzar recursos sense desequilibrar el territori. El fet que, a diverses zones del pa\xc3\xads, s'enfoquin cap a diferents \xc3\xa0rees del coneixement, \xc3\xa9s una indicaci\xc3\xb3 que anem en la direcci\xc3\xb3 correcta."